Document ID: 32007D0100

KOMISJONI OTSUS,
14. veebruar 2007,
Belgiale seoses kolmandatest riikidest toodavate taimede ja taimsete saaduste fütosanitaarkontrollide infrastruktuuri tugevdamise programmidega antava ühenduse rahalise toetuse kohta aastal 2007
(teatavaks tehtud numbri K(2007) 414 all)
(Ainult hollandi- ja prantsuskeelne tekst on autentne)
(2007/100/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, (1) eriti selle artikli 13c lõike 5 kuuendat lõiku,
ning arvestades järgmist:
(1)
Direktiiviga 2000/29/EÜ nähakse ette ühenduse rahalise toetuse andmine liikmesriikidele kolmandatest riikidest toodavate taimede ja taimsete saaduste fütosanitaarkontrollide infrastruktuuri tugevdamiseks.
(2)
Belgia on kehtestanud programmi kolmandatest riikidest toodavate taimede ja taimsete saaduste fütosanitaarkontrollide infrastruktuuri tugevdamiseks 2007. aastal. Belgia on taotlenud kõnealusele programmile 2007. aastaks ühenduse rahalist toetust vastavalt komisjoni 11. juuni 2002. aasta määrusele (EÜ) nr 998/2002, millega kehtestatakse kolmandatest riikidest toodavate taimede ja taimsete saaduste fütosanitaarkontrollide infrastruktuuri tugevdamiseks liikmesriikidele antava ühenduse rahalise toetuse jaotamist käsitlevate sätete üksikasjalikud rakenduseeskirjad. (2)
(3)
Belgia esitatud tehniline teave on komisjonil võimaldanud olukorda täpselt ja ulatuslikult analüüsida. Komisjon on koostanud kontrollipunktide tugevdamise abikõlblike programmide loetelu, milles märgitakse üksikasjalikult igale programmile kavandatud ühenduse rahalise toetuse suurus. Teabe on läbi vaadanud ka alaline taimetervise komitee.
(4)
Pärast programmi hindamist on komisjon jõudnud järeldusele, et direktiivis 2000/29/EÜ ja määruses (EÜ) nr 998/2002 sätestatud tingimused ja kriteeriumid ühenduse rahalise toetuse saamiseks on täidetud.
(5)
Seetõttu on asjakohane anda Belgiale ühenduse rahalist toetust 2007. aastal kõnealuse programmi rahastamiseks.
(6)
Käesoleva direktiiviga ette nähtud meetmed on kooskõlas taimetervise alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesolevaga on heaks kiidetud ühenduse rahalise toetuse andmine Belgiale kontrollipunktide tugevdamise programmi kulude rahastamiseks 2007. aastal.
Artikkel 2
Artiklis 1 sätestatud ühenduse maksimaalne rahaline toetus on 48 842 eurot ja 63 senti vastavalt lisas sätestatule.
Artikkel 3
Lisas iga programmi kohta kindlaks määratud ühenduse rahalist toetust makstakse:
a)
kui asjaomane liikmesriik on esitanud komisjonile asjakohased tõendid programmis loetletud seadmete ja/või vahendite ostmise ja/või täiustamise kohta ning
b)
kui asjaomane liikmesriik on esitanud komisjonile ühenduse rahalise toetuse väljamakse taotluse määruse (EÜ) nr 998/2002 artiklis 3 sätestatud korras.
Artikkel 4
Käesolev otsus on adresseeritud Belgia Kuningriigile.
Brüssel, 14. veebruar 2007

Labels: 5
3
6
18
15